Микеланджело Буонароти
Дали бе светлината възжелана…

Превод от италиански: Драгомир Петров, 1970

chitanka.info

Дали бе светлината възжелана…[0]

Дали бе светлината възжелана

на Бога, що в душата си усетих,

или из паметта човешка свети

и красота в сърцето ми отляна?

Не бе ли слава и мечта призвана

пред взора обличила силуети,

оставяйки след вихрите подети

ридание в гръдта ми изтерзана?

Това, което търся и ме води,

не е при мен, синьор; не знам къде е,

а сам духът не може да го види.

Но всички сладки болки и несгоди,

туй „да“ и „не“, което ме люлее,

от Вашите очи без друго иде.

[0] Сонетът е посветен вероятно на Кавалиери и запазен в няколко редакции. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.